Holger Eriksen
Holger Eriksen, 1894-1988, dansk politiker og redaktør. Eriksen var journalist ved den socialdemokratiske presse fra 1913 og 1921-65 ansat ved Demokraten i Aarhus. Her blev han den ledende politiske redaktør og formulerede jævnligt principielle standpunkter, som gik på tværs af Socialdemokratiets pragmatiske politik. 
Holger Eriksen var medlem af Aarhus Byråd 1929-35 samt MF 1935-45 og 1947-66; han sad i Socialdemokratiets forretningsudvalg 1939-65. Holger Eriksen blev værdsat som en stærk, saglig arbejdskraft og fik flere tillidsposter; han var bl.a. ledende medlem af Forfatningskommissionen forud for Grundloven af 1953 og 1950-56 formand for Den Parlamentariske Kommission til undersøgelse af forholdene under besættelsen.